ΓΡΑΠΤΗ ΕΡΩΤΗΣΗ E-1768/98 υποβολή: 'Αννα Καραμάνου (PSE) προς το Συμβούλιο (8 Iουνίου 1998)

Θέμα: Σεβασμός των ανθρωπίνων δικαιωμάτων στο Μεξικό

Σύμφωνα με στοιχεία της Διεθνούς Αμνηστίας, τα τελευταία 4 χρόνια έχει σημειωθεί αύξηση του αριθμού των περιπτώσεων «εξαφανίσεως» προσώπων στο Μεξικό. Οι περισσότερες από τις εξαφανίσεις έλαβαν χώρα υπό το πρόσχημα καταστολής επαναστατικών εξεγέρσεων και πάταξης του εμπορίου ναρκωτικών, ενώ τα θύματα ήταν μέλη ειρηνιστικών οργανώσεων, αυτόχθονες πληθυσμοί, φοιτητές και δάσκαλοι.

Ενόψει της σύναψης μεταξύ ΕΕ και του Μεξικού της ενδιάμεσης Συμφωνίας για το εμπόριο και για τα συναφή προς το εμπόριο θέματα, και βάσει της «δημοκρατικής ρήτρας» που προβλέπεται, σε ποιες ενέργειες προτίθεται να προβεί το Συμβούλιο για να διασφαλίσει το σεβασμό των ανθρωπίνων δικαιωμάτων στο Μεξικό;

Απάντηση (20 Ιουλίου 1998)

1. Το Συμβούλιο επιθυμεί κατ' αρχήν να δηλώσει ότι, η Προεδρία της 'Ενωσης στη δήλωση στην οποία προέβη στις 24 Δεκεμβρίου 1997 σχετικώς με τη σφαγή του Actal, υπενθύμισε την πρόσφατη υπογραφή μεταξύ της ΕΕ και των Ηνωμένων Πολιτειών του Μεξικού συμφωνίας συνεργασίας, με την οποία τα δύο μέρη δεσμεύονται ανεπιφυλάκτως να σέβονται τις δημοκρατικές αρχές και τα ανθρώπινα θεμελιώδη δικαιώματα καθώς και τις αρχές του κράτους δικαίου.

Στα πλαίσια της άτυπης συνάντησης υπουργικού επιπέδου μεταξύ Μεξικού και Τρόικας της Ευρωπαϊκής 'Ενωσης που έλαβε χώρα στις 12 Φεβουραρίου 1998 στον Παναμά, παρεσχέθη η ευκαιρία στον Μεξικανό υπουργό να δώσει πληροφορίες σχετικώς με τα μέτρα που λαμβάνει η Μεξικανική Κυβέρνηση προς επίλυση των πολιτικών προβλημάτων της χώρας, μεταξύ των οποίων μέτρα προς την κατεύθυνση της τήρησης των ανθρωπίνων δικαιωμάτων. Ο Μεξικανός υπουργός υπενθύμισε, εξ άλλου, ότι η τήρηση των ανθρωπίνων δικαιωμάτων και των θεμελιωδών ελευθεριών, οι δημοκρατικές αρχές και ο πολυκομματισμός αποτελούν τη βάση των σχέσεων Μεξικού και ΕΕ, πράγμα με το οποίο συμφώνησαν οι υπουργοί της ΕΕ.

Κατά την 54η σύνοδο της Επιτροπής Ανθρωπίνων Δικαιωμάτων που διεξήχθη στη Γενεύη, η 'Ενωση απηύθυνε έκκληση στη Μεξικανική Κυβέρνηση ώστε να τερματίσει κατεπειγόντως την κρατούσα ατιμωρησία, οσάκις π.χ. ενέχονται αξιωματικοί της αστυνομίας σε βασανιστήρια ή άλλα εγκλήματα. Πέραν τούτου, η 'Ενωση εξέφρασε την υποστήριξη και συμπαράστασή της προς την Εθνική Επιτροπή Ανθρωπίνων Δικαιωμάτων του Μεξικού και τους τοπικούς μη κυβερνητικούς οργανισμούς ώστε να συνεχίσουν το έργο τους στους τομείς της άμυνας και της προαγωγής των ανθρωπίνων δικαιωμάτων.

2. Προκειμένου για την ενδιάμεση συμφωνία εμπορίου ΕΕ - Μεξικού, το Συμβούλιο επιθυμεί να ενημερώσει την κυρία βουλευτή ότι η συμφωνία αυτή, η οποία θα επιτρέψει να τεθεί σε εφαρμογή η διαδικασία ελευθέρωσης των συναλλαγών ετέθη σε εφαρμογή την 1η Ιουλίου 1998. Το πρώτο κοινό Συμβούλιο διεξήχθη στις 14 Ιουλίου 1998, στο περιθώριο του Συμβουλίου Γενικών Υποθέσεων. Η συμφωνία αυτή αποτελεί το κατάλληλο πλαίσιο συνέχισης του διαλόγου με τις μεξικανικές αρχές επί του συνόλου των ζητημάτων αμοιβαίου ενδιαφέροντος και ιδιίως όσον αφορά την κατάσταση των ανθρώπινων δικαιωμάτων. Το Συμβούλιο δεν θα παραλείψει να υπενθυμίζει, κάθε φορά που θα του παρέχεται η ευκαιρία, τη σπουδαιότητα του σεβασμού των ανθρώπινων δικαιωμάτων που αποτελεί ένα από τους ακρογωνιαίους λίθους της εν λόγω συμφωνίας.